Genre: Other

Pred vami je zadnja številka 19. letnika Knjižničarskih novic, kateri je priloženo še bibliografsko kazalo za leto 2009. V njem je popisan 201 prispevek, ki ste ga lahko prebrali v preteklem letu, oziroma je objavljen v tej številki. <p/> V njej še vedno odmeva prispevek z naslovom »Kaj bo s to našo ljubo slovenščino«.. Svoj pogled na problematiko je tokrat predstavil Ivan Kanič. <p/> V rubriki Vsebinska obdelava se zopet vračamo k vrstilcem UDK. Tatjana Kovač tokrat navaja primere klasifikacij književnosti. Če bi se o tej in podobnih temah radi dodatno izobrazili, si v članku Helene Pečko Mlekuš poglejte pregled izobraževanj, ki jih bo NUK izvajal v letu 2010. Če boste med ponujenimi tečaji pogrešali delavnice na temo etike, vam Tomaž Bešter svetuje, da samoizobraževanje začnete s knjigo Library ethics. <p/> Novost v Mestni knjižnici Ljubljana - izposojo bralnikov na e-knjigah - predstavlja ena od avtoric projekta Mateja Ločniškar-Fidler. <p/> Poročilo o uporabi že uveljavljene storitve »Oddaljeni dostop do informacijskih virov« v letu 2009 je pripravil Srečko Bončina. <p/> O tretjem letu projekta »Primorci beremo slovenske avtorje« lahko preberete v prispevku Marine Hrs. Ne spreglejte tudi člankov Špele Pahor o drugih prireditvah v Mestni knjižnici Izola. <p/> Upam, da bomo v 20. letniku Knjižničarskih novic lahko objavili tudi vaš članek.